# Teresa Bonal Bastons

Teresa Bonal i Bastons (Palafrugell, Baix Empordà, 8 de setembre de 1959) és una mestra i publicista catalana.
És filla de Lluís Bonal i Salabert i Marta Bastons i Fàbrega, i la petita de quatre germans. Cursa estudis de primària a l'Escola Santa Teresa de Palafrugell, ara desapareguda, i a l'aleshores Acadèmia Sant Jordi. Després de fer els estudis de batxillerat al recent inaugurat Institut Frederic Martí Carreras de Palafrugell, se'n va cap a Barcelona a estudiar magisteri a l'Escola Universitària Blanquerna, on s'especialitza en Educació Primària i obté el títol de Mestra de Català. Més endavant també adquireix l'especialitat d'Infantil, aleshores anomenada preescolar. Oposita a magisteri en l'especialitat de filologia francesa i posteriorment es llicencia en Filologia Hispànica a la Universitat de Barcelona.
Després d'uns quants anys exercint a l'escola privada, s'estrena com a mestra a l'escola pública fent substitucions en diverses escoles del Vallès Occidental i el Barcelonès. Ja com a funcionària entre el 1983 i el 1989 treballa a l'Hospitalet del Llobregat, Badalona, Barcelona i Ciutat Badia. Són anys de grans canvis en el món de l'ensenyament que viu el repte d'haver d'introduir per primera vegada el català a l'escola i d'haver-se de fer càrrec d'un alumnat majoritàriament procedent de la immigració i amb greus dificultats socials i econòmiques.
L'any 1989 torna a Palafrugell on continua exercint de mestra, primer en una escola rural unitària a Palau-sator, i després ja definitivament a l'Escola Josep Barceló i Matas de Palafrugell fins a l'any de la seva jubilació el 2019. Dins d'aquesta escola, forma part durant anys de l'equip directiu com a cap d'estudis (1999-2012) i, entre altres coses, en coordina la revista La Xerraire entre el 2006 i el 2012.
A banda de la seva tasca docent, des de fa anys participa activament en la vida cultural de la vila de Palafrugell tot col·laborant en diverses revistes i publicacions locals. Entre el 2002 i el 2011 fa de col·laboradora assídua a la Revista de Palafrugell, de la qual n'és secretària entre el 2002 i el 2005. D'aquesta etapa de la revista, en parla el seu director del 2002 al 2007, Paulí Martí, a l'article «Moments de canvi» dins un monogràfic sobre la revista titulat Revista de Palafrugell 1962-2012, editat per l'Associació Cultural Pou d'en Bonet a l'abril de 2012. Paulí Martí en destaca la seva eficiència com a secretària, sempre cercant el consens i la seva aportació de noves incorporacions.
L'abril de 2006 Teresa Bonal col·labora també, juntament amb d'altres autors locals, en el llibre El paisatge de Jordi Turró i Paco Dalmau de la col·lecció Àlbum de records d'Edicions Baix Empordà. Es tracta d'un intent de recollir la història recent de la vila a través d'imatges gràfiques, en aquest cas més de 200 postals que van de principi del segle xx fins al 1965.
Entre els anys 2006 i 2008, forma part del consell de redacció del volum anual Crònica d'un any que edita també Edicions del Baix Empordà, i és coautora amb Oriol Oller del volum Josep Bastons. Taller de l'havanera Es tracta d'una biografia de Josep Bastons, oncle de Teresa Bonal, compositor i cantant de Palafrugell considerat un dels pares de l'havanera i de la Cantada de Calella de Palafrugell. Des de l'any 2004 fins a l'actualitat, col·labora assíduament, conjuntament amb Núria Sàbat, a la revista Gavarres, dedicada a divulgar el patrimoni del massís de les Gavarres. Teresa Bonal s'hi estrena al volum 5 de la primavera-estiu del 2004 on publica, conjuntament amb Núria Sàbat, el perfil de «Josep Cofan. Factor de tren». També ha col·laborat en d'altres revistes, com ara Vèlit. Revista de tot l'Empordà, ja desapareguda, i Descobrir Catalunya.

## Referències

* 1 2 Martí, Paulí. «Moments de canvi». A: Revista de Palafrugell, 1962-2012.. [Palafrugell]: Associació Cultural Pou d'en Bonet, 2012. ISBN 978-84-615-8143-6.
* ↑ Jordi Turró i Anguila. Àlbum de records. Palafrugell: Baix Empordà, 2006, p. 209 (Volum 1 d'Àlbum de records). ISBN 84-87501-40-0.
* ↑ Cervià, Yolanda «Àlbum de records, la nova col·lecció d'Edicions Baix Empordà». Revista de Palafrugell, 4-2006.
* ↑ «Es presenta la biografia de Bastons». Crònica d'un any 2011.
* ↑ Bonal, Teresa; Oller, Oriol «Josep Bastons. Taller de l'havanera». Revista de Palafrugell. Ajuntament de Palafrugell, 2011 [Consulta: 4 setembre 2022].
* ↑ Bonal, Teresa; Sàbal, Núria «Tres campaners de Palafrugell». Gavarrres, 14, 12-2008.
* ↑ «Can Grau, de Palafrugell». Gavarres, 34, 12-2018, pàg. 82-84.
* ↑ «Josep Cofan, factor de tren». Gavarres, primavera estiu 2004, pàg. 28-29.
* ↑ «Empordà medieval: els pobles que han conservat l'essència. Recorregut per les festes i fires medievals de l'Empordà». Descobrir, 01-04-2008. [Consulta: 7 febrer 2023].
* ↑ Camps i Linnell, Jordi «‘Descobrir Catalunya' recorre les Gavarres i reivindica el que ofereixen». El Punt Avui, 05-03-2014.

## Enllaços externs

* Bruguera, Jordi. «Josep Bastons. Taller de l'havanera». Ajuntament de Palafrugell. [Consulta: 7 febrer 2023].